4. Szerkezeti anyagok gyártási állapotai, technológiai segédanyagai;
szálasanyagok feldolgozása (16-19. o.)
1. Szerkezeti anyagok gyártása
Az anyagok különböző gyártási, technológiai állapotai:
· Nyersanyagok: természetben megtalálható, földkéregből bányászható anyagok, melyekből fizikai és kémiai módszereket alkalmazó technológiákkal gazdaságosan állíthatók elő alapanyagok.
· Alapanyagok: nyersanyagokból ipari technológiákkal kinyert, jellegzetes összetételű anyagok, további megmunkálás ( félkészgyártmányok, késztermékek.
· Fél(kész)gyártmányok: félkész termékek a késztermékgyártás igényeihez igazodó alak- és méretválasztékkal.
· Késztermékek: további megmunkálást már nem igénylő, minőségileg megfelelő gyártmányok.
· Hulladékok: nyersanyag-kinyerés, alapanyag-előállítás, félgyártmány- vagy késztermék-gyártás során keletkező melléktermékek, és a minőségileg nem megfelelő vagy elhasználódott késztermékek.
Az egyes anyagtechnológiai folyamatszakaszok során alkalmazott segédanyagok elsősorban hűtő-kenő vagy védő funkciót látnak el, az egyes megmunkálások végtermékébe nem épülnek be. A kenőanyagok a zavartalan üzemeltetést, a gyártóeszközök (szerszámok) élettartamának növelését segítik. Nem csak a súrlódást csökkentik, hanem korrózióvédelmet és hűtőhatást is biztosítanak. A technológiai hűtőközegek szerepe a megmunkáló szerszámok védelme, ezáltal élettartamuk növelése, a megmunkálandó anyagok nemkívánatos szerkezetváltozásainak megakadályozása vagy anyagszerkezet-módosulásuk elősegítése. Védőközegnek azt a légnemű, cseppfolyós vagy szilárd anyagot tekinthetjük, amely csak a megmunkálás során, a munkadarab felületvédelme érdekében fejti ki hatását.
Fontosak az olyan hulladéktechnológiák (újrahasznosítás, újrafeldolgozás), melyek alkalmazásával a környezetszennyezés csökkenthető, sőt a technológiák anyagköltség-igénye is kedvezőbbé tehető.

1.1. Bioanyag-feldolgozás
A biopolimerek esetében nem előállításról van szó, számukra a (tovább)feldolgozás, ill. annak előkészítő műveletei jelentik a feladatot.

A fonás a bálákban beszállított állati vagy növényi szálasanyagok feldolgozása fonallá. A fonás folyamata: Bálabontás után keveréssel homogén összetételű szálhalmazt hoznak létre, majd lazítással a szálhalmaz sűrűségét mérséklik. Az előforduló csomók, fürtök mennyiségét bontással, az egyéb szennyeződéseket tisztítással csökkentik. (A gyapjak esetén: mosás és szárítás is szükséges; szálasanyagoknál rostpuhítást is végeznek.) Kártolással az elemi szálak egyenletes elosztását ill. párhuzamosítását végzik el. A kártolás utáni szálfolyamot általában nyújtással vékonyítják, egyidejűleg a szálirányú rendezettséget is tovább fokozzák. Fésüléssel távolítják el a rövid elemi szálakat és a még előforduló szennyeződéseket. Előfonással az elemi szálakat tömörítik. Több előfonal készfonallá egyesítését – a fonást – a sodratot adó mángorlóhengerekkel végzik. Az így nyert fonalat orsóra felcsévélik, és további fonalakkal egyesítve (összesodorva) cérnává „növeszthetik”.
A szövés olyan textil- vagy kelmekészítési mód, ami hosszirányú szálak egybefűzését jelenti a rájuk merőleges keresztirányú szálrendszerrel. A szövőgépen a termék hosszirányában elhelyezkedő fonalak a láncfonalak, a keresztirányúak a vetülékfonalak. Szövéskor a láncfonalak egy részét a nyüstökkel felemelik (pl. minden másodikat), a többit alul hagyják. Az így kialakult nyílás a szád, mely a vetülékfonal bevezetésére alkalmas. A fonalcsévét tartalmazó vetélő viszi át a vetülékfonalat a szádnyíláson. Az átvezetett vetülékfonalat a borda lengő mozgása „veri be” (igazítja) a szövetbe, biztosítva a megfelelő kelmetömörséget.
A kötés-hurkolásnál a fonalak szemeket alkotnak és a szemek egymáshoz kapcsolódásával jön létre a kelmefelület. Vetülékrendszerű kelme készítése során a fonalvezetés iránya (az egymást követően kialakuló szemek elhelyezési iránya) merőleges a kelmegyarapodás iránya, a láncszerű kelménél a fonalvezetés és a kelmegyarapodás iránya közelítőleg megegyezik. A kelmék csoportosítása: kötött kelme egyedi (egymástól független) tűmozgással készített kelme és hurkolt kelme, azaz csoportos tűmozgással készített kelme.
5. Állati és növényi eredetű bioanyagok feldolgozása (20-25. o.)
1.1.1. Állati eredetű bioanyagok feldolgozása

A textilipar természetes szálasanyagait jelentik a gyapjas szőrzetű állatok nyírható kültakarói. Fonalkészítési nyersanyagforrás: juhfélék (különösen a merinójuh vagy birka) és más emlősállatok is: láma, alpakka, jak, angórakecske, angóranyúl). A tímáripari felhasználásra kerülő természetes nyersbőrök 75-80%-a szarvasmarha-, borjúbőr, a fennmaradó mennyiséget egyéb háziállatok (juh, sertés, ló), vadon élő állatok (őz, szarvas zerge), tengeri emlősök (rozmár, cetfajták), hüllők (krokodil, kígyó), halak (cápa) bőre teszi ki.
A „bőrgyártás” során elvégezendő főbb műveletcsoportok:
· lefejtett (lenyúzott) és a szennytől megtisztított bőr (nyersbőr) konzerválása (tartósítása), majd megfelelő klímaviszonyok közötti átmeneti tárolása

· felesleges anyagok (szőrzet, egyes fehérjealkotók) ill. rétegek (felhám, hájashártya) eltávolítása, ezáltal az ún. pőre létrehozása áztatással, meszezéssel (szőrzet és felhám fellazításával, egyes bőralkotók kioldásával) és mechanikai műveletekkel
· mésztelenítés (vizes mosás, vegyszeres kezelés) és esetleges pácolás (enzimekkel történő bőrpuhítás) utáni cserzés az irharéteg (pőre) nedvesség-, baktérium-, idő- és hőállóságának növelésére
· szíttatást (cserzőanyag-maradék kimosást), impregnálást (cserzőanyag-vándorlás megakadályozását) és esetleges színezést követően a cserzett bőr kikészítése a felhasználás céljának (lábbeli, ruházat, táska, kárpit, díszmű, nyereg, szíj, hangszer, sporteszköz, könyvkötés, tömítés, membrán stb.) megfelelően, mechanikai ill. kémiai műveletekkel
A szőrmék (prémek) két fő csoportja a közönséges szőrmék (amelyekből a nemesített szőrmék és szőrmeutánzatok állíthatók elő) és a nemes szőrmék. A közönséges szőrmék egy részét (pl. nyúl, hörcsög, gida) félnemes szőrméknek is nevezik. A szőrmék juh- és bárány-, valamint vadprémekből készülnek. A szőrmekikészítés alapműveletei a csávázás (a felesleges fehérjék kioldása, a kollagén rostszerkezetek fellazítása), a zsírozás és a cserzés (a szőrme ellenállóképességének növelése). Nemesítési műveletek a nyírás, a színezés, a vasalás és a panofixálás (a juhszőrmék vasalással kiegyenesített gyapjának alakrögzítése). A szőrmék minőségét szépségük, felületsúlyuk, hasznosítható felületek nagysága, tartósságuk és hőszigetelő képességük határozza meg.

1.1.2. Növényi eredetű bioanyagok feldolgozása

A növényi alapú szálasanyagok közül a legfontosabbak a gyapot- vagy pamutrostok. A gyapotcserje magjáról géppel leválasztott szálak finomsága és hosszúsága alapján finom és hosszúszálú, középszálú, durva és rövidszálú kategóriákat különböztetünk meg. 
A juta a pamut utáni legnagyobb mennyiségben termelt textilszál-nyersanyag. A jutarostot áztatás után lehántással, majd mosással tárják fel. A fonallá feldolgozott rostokból durvaszövésű zsákvásznat készítenek. A jutából ruhaanyagot is szőnek, de világszerte felhasználják csőszigetelésre, gyengébb minőségű zsinórok, kötelek készítésére is.
A len hosszú, vékony háncsrostjaiból finom vásznat készítenek. A tilolt lenrost szilárd, kis nyúlású, jó hővezető, savakkal szemben a pamutnál ellenállóbb, de meleg lúgtól károsodó anyag. A kender rostjaiból kötelet, zsineget, durva (zsák-) vásznat és tömítőanyagot (kócot) készítenek. A hócsalán erős rostjaiból vitorla- és bútorvásznat gyártanak. A szizálagávé levélrostját könnyű és hajlékony (hajó)kötelek, vitorlavásznak, szőnyegek előállítására használják. A szizálhoz hasonló mauriciusz-kender szintén erős, rugalmas rostokat ad. A rostmályva szárának rostjaiból zsákvásznat készítenek.
A magas hernyóselyemfa és kapokfa vagy pamutfa magszőreit tömítő-, és hőszigetelőanyagként használják. Mivel ezek a rostok viaszosak és törékenyek, fonásra nem alkalmasak.
A trópusi vidékeken előforduló bambuszok fává fejlődött pázsitfűfélék.

A parafát kétféle eljárással dolgozzák fel. A paratölgy lehántolt kérgéből tömböt préselnek, s ezt „szeletelik fel” a megfelelő méretre (pl. téglához hasonló parafablokkokat, burkoló elemeket eredményez). Másik eljárás: durvább-finomabb őrleményt készítenek, melyből „méretárú” jellegű termékeket (pl. tapéta) préselnek. A parafa saját gyantaanyaga az, ami a nyomóerő és a hő hatására összetapassza az őrlemény-részecskéket. „Ideális” burkolóanyag, ugyanis a hő- és elektromos szigetelő, hang- és rezgéselnyelő, kis sűrűségű, nagy súrlódási tényezőjű, kémiailag közömbös, nem korhad, nem szárad össze, pára- és nedvességtaszító (lásd parafa dugó), egyszerűen tisztítható, elektrosztatikusan nem töltődik fel, nem okoz allergiát, kopásálló, meleghatású, dekoratív, ragasztható, festhető, lakkozható, nem kopog és nem recseg, fagyálló.
A szakszerű erdőművelés során kitermelt „szerfát” megtisztítják, ágaitól megszabadítják ( előáll a fűrészárú készítésére alkalmas egyenes, legalább két méter hosszú rönk(fa). Kivágás után a fa kb. 50% vizet tartalmaz, ilyen állapotban szilárdsága a légszáraz állapotú (12-15% nedvességtartalmú) fáénak csak mintegy 1/3-a. A fát (ki)szárítják, mivel 30% nedvességtartalom felett nem szabad beépíteni faanyagot. A kitermelt farönkök felfűrészelését gépi erővel, pl. függőleges vagy vízszintes irányban mozgatott, több fűrészlapú keretes fűrésszel (gatterrel) végzik. A rönkfa azon részei a leginkább alaktartóak, amelyeken egyenletesen keresztben és nem átlósan fut az erezet, viszont ezek hajlamosak hosszirányú elrepedésre.

A papír növényi cellulózrostok vizes szuszpenziójából készülő vékony, lapszerű termékek gyűjtőneve. Ehhez a rostok kis gyantatartalmú tűlevelű fákból (jegenye-, lucfenyő), gyors növekedésű lombos fákból (nyár, bükk) származhatnak. A feltárt (védő ligninrétegétől megszabadított) nyerscellulózt mossák, osztályozzák, víztelenítik, és ha nincs fehérítési igény, szárítják. Amennyiben fehérítés szükséges, akkor a szürkeséget okozó mardék lignint és hemicellulózt klórral, hipoklorittal, klór-doixiddal, peroxiddal és oxigénnel kioldják, oxidálják. Hulladékpapírt osztályozva, majd rostokra bontva kevernek az előkészített nyersanyaghoz. Foszlatott pamut-, len- vagy kenderrongy hozzáadásával időálló, nagyobb igénybevételű papírokat (pl. bankjegy-, okmány-, térképlap) gyártanak. A papírgyártás kiinduló anyagait foszlató gépbe, majd a képződő papírpépet álló és forgó kések között áramoltató ún. hollandi malomba vezetik, ahol tovább folytatódik a rostokra bontás. Itt segédanyagokat és színezőanyagokat is adagolnak hozzá. A rostok közötti teret elfoglaló töltőanyagok – finomra őrölt kaolin-, zsírkő-, gipsz-, krétapor – hozzáadása a papírt lágyabbá, könnyen simíthatóvá, fehérebbé teszi. A rostok felületére kicsapódó enyvezőanyag (elszappanosított fenyőgyanta vagy műgyanta) a papír nedvszívó-képességét csökkenti. A papírpép keverőkádba kerül, ahol homogenizálódik. A papír lapszerű formáját a papírgépen kapja meg, melynek elején – a szitaszakaszban – rázóhatásra a rostok nemezelődnek (összekuszálódnak, tömörödnek) és a víz nagy része is távozik. Sík szitával nyerhető az ún. merített papír, míg hengeres szitával vízjel is létrehozható a szitázott anyagba. A még meglévő víztartalom eltávolítását préseléssel (lapsajtón), majd gőzzel fűtött hengerek közötti szárítással végzik, utána hűtő- és simítóhengerek között halad át a papír. A gépről lekerülő papírtekercseket közvetlenül vagy ívekre (derékszögű, téglalap alakú, szabályos méretű lapokra) vágva szállítják a felhasználás ill. a további feldolgozás helyére. A papírtermékek jellemző adata a felületegységre vonatkoztatott tömegük: 108 g/m2 alatt papírok, 108…400 g/m2 között kartonok, 400 g/m2 felett lemezek különböztethetők meg.
6. Műanyaggyártás szakaszai, adalékanyagai; természetes alapú műanyagok gyártása (26-29. o.)
1.2. Műanyaggyártás
A műanyagok természetes és mesterséges alapúak lehetnek. A természetes alapúak kiinduló anyagai már eleve makromolekulák, a mesterséges alapúakhoz kismolekulákat, majd azokból makromolekulákat kell előállítani.
A természetes alapú műanyagok cellulóz- (poliszacharid-), fehérje- (protein-) vagy kaucsuk- (lipid-) nyersanyagúak lehetnek. A mesterséges alapú műanyagok alapvetően szénhidrogén bázisúak, nyersanyaguk elsősorban kőolaj, földgáz vagy kőszén lehet.

Ezekből a szintetikus polimerek két szakaszban állíthatók elő:

1. polimerizálható, kettős vagy többszörös kötéseket tartalmazó monomerek (kisebb molekulák) előállítása
2. monomerek kettős vagy többszörös kötéseinek felhasítása (a monomerek aktívvá, kapcsolódásra képessé tétele), majd e kötések segítségével láncszerű, ill. térhálós szerkezetű makromolekulák, azaz polimerek létrehozása
Részben a technológia megkönnyítése, részben a polimer egy-egye kedvezőtlen tulajdonságának ellensúlyozása érdekében adalékanyagok hozzáadására van szükség, melyek külön-külön, és többek együttesen is alkalmazhatók:
· iniciátorok ill. aktivátorok (a reakciók beindítását szolgálják)
· katalizátorok (a polimerizációs reakciók végbemenetelét segítik elő)

· stabilizátorok (a monomerek idő előtti polimerizációjának akadályozására, vagy a technológia okozta hőhatás miatti polimer-bomlás gátlására alkalmazhatók)

· lágyítók (a plasztomerekhez adagolva csökkentik a molekulák közötti kötőerőket, és ezen keresztül a szilárdságot és az üvegesedési hőmérsékletet)

· színezőanyagok (esztétikai, minőségjelző vagy sötétítő hatás érhető el)

· töltőanyagok (szemcsék, szálak formájában különféle anyagféleségekből kerülhetnek a polimerbe, annak olcsóbbá, vagy szilárdabbá tétele érdekében)

· öregedésgátlók (a polimerek fény, oxigén hatására bekövetkezhető bomlásának akadályozására szolgálnak)
· öregedésgyorsítók (az egyszer használatos eldobható műanyagok bomlását, reciklálhatóságát biztosítják)
· habosító anyagok (fizikai vagy kémiai hatás révén gőzt ill. gázt fejlesztenek ( habot hoznak létre)

· csúsztatóanyagok (szerves vegyületek, melyek a további feldolgozás alakító szerszámainak felületén feltapadást gátló átmeneti (védő)réteget hoznak létre)

· antitisztatizáló anyagok (a polimerek sztatikus feltöltődési hajlamát, és a lebegő részecskék megtapadási hajlamát csökkentik)
· égéscsökkentő, égésgátló anyagok (részben kitolják a műanyagok hő hatására bekövetkező károsodásának kezdetét, részben kérget képezve a felületen gátolják az égés továbbterjedését, befolyásolják a gyulladási hőmérsékletet, az égési sebességet, az égésformát, égéstermék toxicitást)

· mágnesezhető részecskék (bizonyos fokú vonzóképesség biztosítható)

1.2.1. Természetes alapú műanyagok gyártása

Természetes nyersanyagú szintetikus polimerek közül a következők jelentősek. Cellulóz alapú műanyagok gyártásához kémiai úton, nátronlúgos, szulfátos vagy szulfidos eljárással feltárt nyers cellulózt használnak. Viszkóz gyártásakor először a cellulózból lúggal alkáli-cellulózt készítenek, majd széndiszulfid hozzáadásával cellulóz-xantogenáttá alakítják. Ezt híg lúgoldatban feloldják, így nyerik a sárga színű viszkóz-oldatot, amelyből utóérlelést követően fonal, fólia és szivacs állítható elő. A regenerált cellulóz szálat folytonos alakban viszkóz-selyemnek nevezik, vágott szál alakban viszkóz műszál elnevezéssel ismert. Javított viszkóz szálak a polinóz és a vízben kevésbé duzzadó modál szálak. A nitrocellulóz (cellulóz-nitrát) fehér, szagtalan, gyúlékony, a cellulóz salétromsavas nitrálásával, majd savtalanítással, mosással és centrifugás víztelenítéssel nyert szilárd anyag. A celluloid nitrocellulóz 10 …30% lágyító kámforral összedolgozva szívós, ütésálló, esztétikus, átlátszó, olcsó, hőre lágyuló műanyag. (Gyúlékonysága miatt a filmhordozó-gyártásból kiszorult.) Az acetilcellulóz (cellulóz-acetát) a cellulóz ecetsavas kezelésével előállítható műanyag, „nem gyűrődő” textilipari alapanyag. Az acetát-film vagy cellon-film kevésbé gyúlékony mint a celluloid film. A cellulóz-észterek mellett a cellulóz-éterek jellegzetes képviselője a metil-, az etil- és a benzil-cellulóz, amelyeket alkáli-cellulózból alkoholok segítségével állítanak elő. Nehezen gyulladnak meg, víznek, olajoknak, savaknak, lúgnak ellenállnak.
Kaucsuk alapú műanyagok előállításához a kaucsukfák héjkérgét bevagdosva, felhasítva a kicsurgó tejszerű latexet felfogják, majd ecetsavval a kaucsukot különválasztják a folyadéktól. Az így kinyert kaucsukot (poiizoprént) füstöléssel tartósítanak. Feldolgozásakor először mossák, szárítják, majd keverőgépen gyúrják. Itt adagolnak hozzá aktív (pl. korom) és inaktív (pl. krétapor) töltőanyagokat, valamint ként. A kén a poliizoprén láncmolekulák között kémiai „hídkötést” hoz létre melegen, nyomással történő vulkanizálás során. Vékony anyagot hidegen is lehet vulkanizálni. Az így létrehozott természetes gumi rugalmassága a kén mennyiségétől függ, legjobb kb. 2…3% kéntartalommal, míg 32% kéntartalom esetén merev, forgácsolható keménygumi (ebonit) keletkezik.
Fehérje alapú műanyagok egyik fajtájának gyártásakor kazeint 25 % vízzel, lágyítószerekkel és festékekkel összekeverik, duzzasztják, meleg sajtolással formára (rúd, lemez) alakítják, majd formaldehid fürdőbe helyezik. ( szaruszerű műanyag, a galalit keletkezik.
7. Kőolajfeldolgozás; mesterséges alapú, hőre lágyuló műanyagok gyártása (30-35. o.)
1.2.2. Mesterséges alapú műanyagok gyártása

A petrokémiai ipar a kőolaj és a földgáz feldolgozásának iparága. A kőolaj sötét (sötétbarnától feketésbarnáig terjedően) színű, viszkózus (sűrű folyó) folyadék, nagy melységben (több száztól több ezer méterig) található. Évmilliók alatt képződik nagy tömegben elpusztult tengeri élőlények maradványaiból, és nagyobbrészt különböző szerkezetű ill. forráspontú alkánok keverékéből áll. A földgáz túlnyomórészt metánt, kisebb mennyiségben etánt, propánt, butánt, sőt szén-dioxidot és vízgőzt is tartalmaz(hat).
A kőolajfeldolgozás folyamatának főbb szakaszai:
· A kőolaj frakciókra bontása légköri nyomáson végzett atmoszférikus desztillációval, ún. frakcionáló oszlopban történik. A csőkemencében kb. 350oC-ig hevített kőolajat az oszlopba vezetik, ahol egymás fölött ún. tálcák vannak. Ezek buboréksapkával fedett nyílásain a felfelé áramló gőzök arra kényszerülnek, hogy átbuborékoljanak a tálcán összegyűlt folyadékon. A gőz folyamatosan lehül és lecsapódik, mégpedig egy-egy tálcán az a frakció, amelynek forráspontja nagyobb az ott összegyűlő folyadék hőmérsékleténél. Így az alsóbb tálcákon a nagyobb forráspontú, a felsőbb tálcákon a kisebb forráspontú frakciók csapódnak le, ahonnan a csöveken át elvezethetők. A desztillációs frakciók meghatározott hőmérséklethatárok közötti forráspontú szénhidrogénok (alkánok) elegyei. Forráspontjuk és ezzel összefüggő szénatomszámuk szerint megkülönböztetnek könnyű és nehéz frakciókat.
· Az atmoszférikus desztillációs maradék felhasználható pl. tüzelőanyagként, vagy vákuumdesztillációval tovább bontható különféle felhasználási célú kenőolajokra, paraffinviaszokra és szilárd paraffinokra. A vákuumdesztillációs maradék (bitumen) enyhe oxidációval aszfalttá alakítható.
· Az atmoszférikus desztilláció nehéz frakcióit katalitikus krakkolással átalakítják, „feltördelik” rövidebb szénláncú szénhidrogének elegyévé ( motorbenzin, krakkgázok. Reformálással lehet a könnyűfrakciókat jó minőségű motorbenzinné alakítani.
· A finomítói gázból ill. etánból gazdag földgázokból és a könnyűfrakciókból (pl. könnyűbenzinből) 700…900oC hőmérséklet felett végzett pirolízissel (termikus krakkolással) polimerizációra alkalmas (kettős vagy hármas kötéseket is tartalmazó) vegyületeket állítanak elő. 
Az etilén- és propiléngyártás során a kiindulási anyagokat vízgőzzel keverik, és felhevített csöveken (csőkemencén) vezetik át. Az endoterm (hőelnyelő) hőbontási reakció kb. 2 bar nyomáson és 885oC hőmérsékleten, nagyon rövid idő alatt játszódik le. A kapott krakkgázokat gyorsan kb. 400oC-ra lehűtik és szétválasztják alkotórészeikre: etilénre, propilénre, metánra, etánra, hidrogénre.
Az egyes lágyuló műanyagoknak többféle gyártástechnológiájuk van. A lágy (kis sűrűségű) polietilén (LDPE) granulátum gyártásának egyik lehetőségénél a kiinduló anyag a nagytisztaságú (>99,9%) etiléngáz. Az etiléngáz nyomását fokozzák, majd előmelegítővel hevítik a már komprimált gázt. A polimerizációt hidrogénperoxid reagenssel indítják be, a folyamat reaktorban megy végbe. A csövek közötti térbe vizet vezetnek, amelyből gőz képződik. A reaktor nyomását szeleppel szabályozzák. A reaktorból távozó polietilén és etiléngáz keverékét szeleppel szabályozott nagynyomású leválasztóban szétválasztják. Az etiléngázt a folyamat elejére visszavezetik, a még maradványgázokat tartalmazó polietilén a kisnyomású leválasztóba kerül. Az olvadt állapotban kilépő polietilént csigás extruderben alakítják granulátummá. A lebontható LDPE-t ultraibolya fényre érzékeny monomerrel történő kopolimerizációval állítják elő. Ebben a kopolimerben a molekulaláncok a fény hatására felszakadnak.
A kemény (nagy sűrűségű) polietilén (HDPE) előállítása nagytisztaságú etilénből, kisebb hőmérsékleten és nyomáson, katalizátor jelenlétében történik. A polimerizáció a monomerből képzett oldatban, szuszpenzióban vagy gázfázisban megy végbe. A keletkező HDPE olvadékot azonnal granulálják.

Az etilén előállításával egyidejűleg keletkező propilénből, ún. gyöngy- vagy szuszpenziós polimerizáció révén gyártják a polipropilént (PP). A reakciót a monomerekben oldott iniciátor indítja el.
A sztirolt a benzolból és etilénből keletkezett etil-benzol 600oC hőmérsékleten, katalizátor jelenlétében történő dehidrogénezésével állítják elő. Az etil-benzolt vízgőzzel együtt porlasztják és forró gázokkal egyenáramban 200oC-ra hevítik. További hőcserélőkön keresztül 570oC-os gázelegy jut a dehidrogénező térbe, ahol szemcsés katalizátorral töltött csöveken halad át. Az átáramló etil-benzolnak igen rövid idő alatt kb. 40%-a sztirollá alakul. A reakcióban keletkező gázokat cseppfolyósítják és frakcionált desztillációval választják el egymástól. Az így kapott tiszta sztirol monomereket és az iniciátorokat kevert autoklávokba vezetik, ahol a polimerizáció gyorsan lejátszódik. Mivel ez a reakció a reaktor hőmérsékletét megemeli, ezért az állandó értéken tartást hűtéssel biztosítják. A keletkező olvadékot gáztalanítják, az át nem alakult monomereket és az oldószert a folyamatba visszavezetik. A polisztirol (PS) végtelen szál formájában hagyja el a rendszert, vízfürdőben megszilárdul, majd granulálják.
A poli(vinil-klorid) (PVC) előállítása etilén klórozásával nyert vinil-klorid monomerekből történik. A polimerizáció acélból készült keverős autoklávokban, 6…12 bar nyomáson és 40…70oC hőmérsékleten zajlik. A reakció után a PVC termékeket gáztalanítják, centrifugálják és szárítják, majd a kapott szemcsés anyagot szitálják.
Anem C-C molekula-láncú műanyagok közül a szilikonok (SIL) vagy polisziloxánok előállítása pl. a Rochow-szintézis útján történik. Alkil-halogenideket kapcsolnak az Si-atomokhoz, majd a keletkezett alkil-szilícium-kloridot szilanollá hidrolizálják, amely euztán vízkilépés mellett szilikonná polikondenzálódik. Az előállítási folyamat megválasztásától függően olaj, gumi vagy gyanta formában nyerhetők a vízzel nem nedvesedő, kémiai és hőhatások ellenálló szilikonok.
8. Műanyagok feldolgozhatósága és feldolgozó eljárásai (35-37. o.)
A gumirugalmas és a hőre keményedő műanyagok nem, vagy csak részben polimerizálhatók, hiszen a gyengén vagy erősen térhálós szerkezetet a késztermék előállítási folyamatában állítják be. Ezek a műanyagok nem olvaszthatók meg, adott hőmérsékleten degradálódnak, ezért a feldolgozó technológiák kiinduló anyagai (porok, masszák, folyadékok formájában) maguk a polimerizáló vegyületek.
A hőre lágyuló műanyagok többnyire reverzibilis módon újraolvaszthatók és újradermeszthetők, ezért alapanyagait készre lehet polimerizálni. Újraolvasztásnál csak a láncmolekulák közötti gyenge kötések szűnnek meg, maga a molekula nem bomlik fel. A molekulák felépítése jelentős befolyással bír a feldolgozhatóságra. Csak bizonyos izomerekből lehet kristályos polimert előállítani, míg másokból csak amorf anyag nyerhető. A hőre lágyuló műanyagokból fél(kész)termékeket vagy kész gyártmányokat állítanak elő:
Az extrudálás (csigapréselés) során egy fűtött fémcsiga hevíti fel a műanyag részecskéket és nyomja át a létrejött lágy masszát a megfelelő alakúra és méretűre kiképezett) szerszámnyíláson. A kilépő végtelen alakos szálat – ami az szerszámnyílástól függően tömör, rúd, cső, zárt profil, nyitott profil lehet – lehűtik, majd darabolják. A műanyag a szerszámból kilépve még lágy és alakítható, így pl. fémhuzalt belehúzvaPE vagy PVC szigetelésű elektromos vezeték ill. kábel is előállítható.
Extruder-préslégformázás: Az extrudált képlékeny csövet kétrészes (szétnyitható, összezárható) formába vezetik, ahol a forma két fele az összezáródás során a kiálló egyik csővéget összehegeszti. Ezt követően egy fúvóberendezés segítségével levegőt nyomnak a még képlékeny, alakítható csődarabba ( az kitágul, bányomódik a forma hűtött belső falára és megszilárdul. A szerszámforma szétnyitása után a kész üreges terméket flakont, palackot, tartályt) eltávolítják.
A fóliafújás során az extrudálással előállított vastagfalú csövet légfújással vékonyfalú fóliacsővé fújják fel, nyújtják ki, miközben a fólia lehűl. A fóliafújás folyamatosan történik, így az előállított fóliacsövet egy alkalmas berendezés segítségével összelapítva folyamatosan feltekercselik. Zsugorodó fóliát (vagy zsugorfóliát) gyártása során nyújtják, anyagában feszültségek keletkeznek. Felhasználáskor a fólia 95oC-ra felmelegítve zsugorodik, közben feszültségei kiegyenlítődnek. Ha zsugorfóliába csomagolt (vákuumozott és lehegesztett) árut forró vízbe helyeznek, a csomagolóanyag rázsugorodik és higiénikus, esztétikus „védőbevonatot” képez.
Fröccsöntés: a megolvasztott képlékeny masszát extrudercsiga segítségével adagonként – egy fúvókán keresztül – hideg szerszám formázóterébe nyomják. Az olvadék felveszi a szerszám üregének alakját és nagyon gyorsan megszilárdul. Befröccsöntéskor a speciális extruder csigát egy hidraulikus rendszer segítségével előrenyomják. Az öntőszerszám szétnyitása után az alakos termék eltávolítható.
A kalanderezés vékony plasztomer lemezek hengerlésére szolgál. Az extruderből kilépő még vastag, képlékeny masszát sajtolóhengereken vékonyra hengerlik, majd egy gőzfűtésű hengerrendszeren (kalanderen) a feltekercselhető lemez vagy a szalag végleges vastagságát és felületi minőségét alakítják ki.
A gumirugalmas és a hőre keményedő műanyag présmasszákat prés-sajtolással, vagy fröccs-sajtolással dolgozzák fel. A kiadagolt sajtolandó anyagot a forró nyitott szerszámtérbe juttatják, majd a szerszám zárása után az anyag meglágyulva – az alkalmazott nyomás révén kitölti a szerszámteret. Sajtolás: a hő (kb 140…170oC) és a nyomás (több 100 bar) hatására, térhálós szerkezet képződése közben a termék kikeményedik. Bizonyos idő eltelte után a formadarab a kinyitott szerszámüregből eltávolítható.
9. Fémkohászati folyamatszakaszok (38-41. o.)
1.3. Fémkohászat
A természetben csak a viszonylag csekély mennyiségű nemesfémek találhatók meg tiszta fémes állapotukban. A fémek zöme különböző vegyületek (oxidok, szulfidok, karbonátok) formájában fordul elő. Az ércek (fémet feldolgozásra alkalmas mennyiségben tartalmazó kőzet, talaj, üledék) kitermelés utáni feldolgozása a fémkohászat feladata. A Föld hasznosítható érckészletei kimerülőben vannak, ezért mindenképpen szükséges a fémtermelés nyersanyagforrásaként a fémhulladékot (ócskafémeket) és a fel nem dolgozott fémipari melléktermékeket is felhasználni.
A fémkohászat folyamatának, vagyis fémes alapanyagok és félkész termékek gyártásának főbb szakaszai:

1. Ércelőkészítés: a beszállított ércek aprítása; fémet tartalmazó alkotórészeinek elválasztása a meddőtől (nem hasznosítható részektől); levegőn történő hevítéssel – pörköléssel – oxidokká alakítása.
2. Nyersfém kinyerés az előkészített ércekből: pirometallurgiai eljárásokkal (Az ércet redukáló, ill. salakképző adalékokkal hevítik, megolvasztják. A reakciótermék folyékony állapotban elkülönülő nyersfém és salak.); hidrometallurgiai (az ércet oldószerekkel hozzák kapcsolatba, melyek a fémet vegyület formájában feloldják. Ilyen oldatból a fém kicsapatható vagy elektrolizálható.); elektrometallurgiai (az ércet olvadáspont-csökkentő adalékkal olvadék állapotba hozzák, a létrehozott olvadékot elektrolízisnek vetik alá).
3. Nyersfém finomítás, azaz a nem kívánatos szennyező elemek eltávolítása vagy koncentrációjuk csökkentése: pirometallurgiai eljárásokkal (A megolvasztott nyersfémet olyan salakképző anyagokkal hozzák kapcsolatba, melyek a szennyezőket salakba viszik.); elektrolízissel (Az anódként kapcsolt nyers (szennyezett) fém oldatba megy, majd a katódon tiszta fém válik ki.).
4. Ötvözés: a színfémeknél kedvezőbb fizikai tulajdonságú, előnyösebb megmunkálhatóságú, jobb károsodásállóságú ötvözetek létrehozása. A fémes vagy nem fémes ötvözeteket leggyakrabban segédötvözetek formájában juttatják a fémbe. Mértékének határa a korlátozott oldékonyság.
5. Leöntés: szakaszos öntéssel (nagyobb szelvényű tuskókká, egyszerűbb geometriájú, alul és felül nyitott kokillába, további alakítás céljára); folyamatos öntéssel (különböző szelvényméretű rudakká, a további alakítással való takarékosság érdekében. A fémolvadékot egy nyitott, vízzel hűtött kokillába öntik, ahol az intenzív hőelvonás hatására megdermed és folytonos rúd formájában az előtoló és szállító hengerek között halad tovább. A nagyobb dermedési sebesség miatt csökken az üregek és dúsulások lehetősége, ezáltal egyenletesebb az anyagszerkezet.)
6. Átolvasztás, azaz már leöntött rudak, tuskók újraolvasztása és –dermesztése tisztítás (szennyező-tartalom csökkentés), szemcsefinomítás céljából.

A különlegesen nagy tisztaságú fémek előállításának módszere a zónás átolvasztás: alapja hogy a szennyező elemek jobban oldódnak az olvadék(zóná)ban, mint a szilárd anyagban. A tisztítandó anyagból készült rudat egy keskeny sávban megolvasztják, majd ezt az olvadt zónát „fűtőtest” (pl. nagyfrekvenciás induktor) mozgatásával lassan „végigvezetik” a rúd teljes hossza mentén. Az olvadékzóna haladási irányában szennyezőelem-tartalom egyre nő. Az oldott kísérőelemek a rúd végére „vezetett” olvadékban dúsulnak, majd dermedés után ezt a szennyezőkben dúsult részt a rúdról levágják. A nagy hőmérsékletre hevített olvadék védelmét az újraszennyezéstől vákuum vagy semleges védőgáz biztosítja.
10. Kohászati meleg- és hidegalakító technológiák (41-45. o.)
A kohászati öntési módszerek tekinthetők az elsődleges formaadó technológiáknak, mivel a fémek és ötvözeteik első szilárd alakját a fémolvadékok leöntésére használatos formák, kokillák és kristályosítók szabják meg. A további feldolgozás a kohászati (képlékeny) melegalakító eljárásokkal történik, ezek a másodlagos formaadó technológiák körét. Melegalakítás: újrakristályosodási (rekrisztallizációs) hőmérséklet felett végzett alakítás. Az alakítási keményedést a lejátszódó rekrisztallizációs kilágyulás megszünteti, így allotróp átalakulás nélküli ötvözetekben az újrakristályosodási szemcsenagyság határozza meg a tulajdonságokat. Allotróp átalakulású ötvözetekben ehhez hozzájárul a lehűlés során végbemenő hőkezelés, ill. a bekövetkező átalakulási folyamatok hatása. Minél nagyobb az alakítás hőmérséklete, annál kisebb az anyag alakítási szilárdsága és az alakítás erő- ill. teljesítményszükséglete is. Az alakítási hőmérséklet felső korlátját a szolidusz hőmérséklet, ill. annak közelítésével létrejövő elégés (oxidáció), vagy túlhevülés (szemcsedurvulás) veszélye jelöli ki.
(Meleg)hengerléskor a megfelelő geometriájú hengerpár az anyagot megnyújtja a keresztmetszet csökkenése árán. Egy lépésben (egy hengerpár közötti áthaladáskor) végzett alakítás mértéke a fogyás. A termékek két nagy csoportja a sima felületű hengerek között hengerelt széles termékek (lemez, szalag) és a profilos üregű hengerek között hengerelt hosszú termékek (rúd, sín, profil, cső, drót). A hosszú termékeket az egyes henger-állványok hengereiben egymás mellé vagy folytatólagos hengersor hengereiben egymást követően kialakított üregsorozat segítségével hengerlik. A hengerjáratokon a támasztóhengereket hajtják, amelyek súrlódással (dörzshatással) viszik át a szükséges nyomatékot a munkahengerekre. A széles termékek meleghengerlése végezhető egy állványon szúrásonként (hengerpárok közötti áthaladásonként) történő hengerrés állítással vagy a fogyásterv szerinti hengerrések beállításával sok állványos, folytatólagos, összehangolt vezérlésű hengersoron. Az egy hengerpáros alakításkor szúrásonként reverzálni (forgásirányt váltani) kell.
A kovácsolás akkor indokolt, ha:

· a méretek a hengermű befogadóképességét meghaladják,
· a kis szériás, esetleg egyedi gyártás miatt a hengerlés gazdaságtalan,

· a nehezen alakítható szerszámanyagok öntött szövetszerkezetének átalakítása kovácsolással kedvezőbb tulajdonságokat eredményez,

· a hengerléssel nem kialakítható, öntéssel kedvezőtlen anyagszerkezetűvé váló termék gyártása a cél.

Az első három indok egyszerű szerszámok közötti ún. szabadalakító kovácsolással, a negyedik bonyolultabb üreges szerszámokat alkalmazó süllyesztékes kovácsolással valósítható meg előnyösen. A kovácsolásra általában jellemző, hogy az anyagot nagy sebességű kalapács lefékeződés közben tömegerőkkel, ill. ebből származóan helyileg nagy nyomással alakítja.

A varratnélküli csőgyártás kiinduló terméke szakaszosan öntött kovácstuskó; folyamatosan öntött rúdból vagy előnyújtott bugából ill. hengerelt szálból darabolt tömb. Pl. a Mannesman-, a Pilger- és az Erhardt-eljárások abban megegyeznek, hogy lyukasztással vastagfalú csőalakot hoznak létre, amit nyújtanak, ill. kalibrálnak a szükséges átmérő és falvastagság elérése érdekében. A színes- és könnyűfémek lehetővé teszik a kisajtolással történő idomanyag- (rúd- cső-, profil-) gyártást.
A harmadlagos formaadó technológiái a kohászati (képlékeny) hidegalakító eljárások. Hidegalakítás: újrakristályosodási hőmérséklet alatti alakítás, minek következtében alakítási keményedés lép fel. Negyedleges formaadó technológia a térfogat- és lemezalakítás, a forgácsolás és a vágás.
Szalag hideghengerléssel melegen hengerelt, pácolt (savfürdőben revétlenített) szalagot hengerelnek tovább. A szalagok hengerlés hatására keményednek, gyártásközi lágyító hőkezelésekre is szükség lehet, mert az alakíthatóság kimerülése a szalagszélek berepedéseit okozhatja. A késztermék lágy, félkemény vagy kemény állípotát is teljes vagy részleges lágyítással állítják be.
A fóliahengerlés fő dilemmája a szakadásmentesen elérhető minimális fóliavastagság, ami a hengerelt anyag alakítási szilárdságának, a munkahengerek átmérőjének és anyaga rugalmassági modulusának a függvénye. A fóliákat nulla hengerléssel, sőt összeszorított munkahengerekkel, nagyméretű támasztóhengereket alkalmazva célszerű hengerelni.
Drót-, rúd- és csőhúzás kiinduló anyagai melegen hengerelt és pácolt hengerhuzal, rúd ill. cső. Kúpos üregen való áthúzással a szelvényméreteket redukáló hidegalakítás megy végbe. A körszelvényeken kívül sokszög szelvényű vagy profilos szálak is gyárthatók.
Dróthúzásnál elsősorban a méretcsökkenés a cél, azaz a melegen már nem hengerelhető, 5…6 mm-nél kisebb átmérőjű, tekercselhető huzalok előállítása sorozathúzással.
A rúdhúzás linearitást (egyenességet) igénylő, azaz fel nem tekercselhető méretű szelvények kalibráló (méretbeállító) technológiája, ami lineáris húzópadon történik. Célja lehet forgácsoló automatákhoz szükséges méret- és alakpontosságú, ill. alakítási szilárdságú, valamint hengerléssel gazdaságosan nem gyártható mennyiségű profilos rudak előállítása.
A csőhúzás belső tüske alkalmazásával vagy anélkül történhet. A külső átmérő mindkét esetben csökken, de a falvastagság tüske nélküli húzásnál növekszik, míg tüskével általában csökken. A technológia célja részben méretcsökkenés, részben kalibrálás. Így gyárthatók kisebb méretű csövek ill. redukálhatók „varratnélkülivé” hosszvarratos csövek.
Kombinált technológiákkal állíthatók elő pl. a következő félkész gyártmányok: spirálvarratos csövek, alakos profilok és hosszvarratos-csövek, négyzet vagy téglalap alakú zártszelvények, L-, U-, Z- vagy más alakú profilok, hegesztés hatásaitól mentes szelvényalakzatok.
11. Vas- és acélkohászat (46-51. o.)
1.3.1. Vas- és acélkohászat

A kohászatra alkalmas fontosabb vasércek a következők: mágnesvasérc vagy magnetit (50-75% vastartalom), vörösvasérc vagy hematit (40-65%), barnavasérc vagy limonit (30-60%), pátvasérc vagy sziderit (20-40%).
Nyersvasgyártás: vasércek redukálása pirometallurgiai eljárással, eszköze a nagyolvasztó. A nagyolvasztóba ércet, salakképzőket és kokszot adagolnak. Az előmelegített ércek süllyedésükkor a koksz tökéletlen égéséből származó CO-dal reagálva indirekt redukció, az izzó koksszal (C-nal) reagálva pedig direkt redukció révén eredményeznek nyersvasat. Az ércek meddő része a salakképzőkkel alkot olvadt salakot. Az olvadt nyersvas és a salak a nagyolvasztó aljába folyik, ahonnan – a sűrűség szerinti elkülönülés révén – különböző magasságban lévő nyílásokon át időnként lecsapolhatók.
A nagyolvasztó termékei:
· nyersvas: öntészeti (mely a nagyobb szilícium-tartalom hatására szürketöretű (grafitos)) és acélgyártó (mely a nagyobb mangán-tartalom hatására fehértöretű (karbidos))
· kohósalak, mely építőanyaggá (pl. falazóblokk, salakgyapot) feldolgozható
· torokgáz mely energiahordozóként felhasználható
Az olvadt nyersvasat keverőkemence tárolja, amelyből az acélgyártó berendezésbe adagolják. Acélgyártó eljárástól függően szilárd acélhulladék (ócskavas) is adagolható az olvadt nyersvashoz. Közvetlen (direkt) redukciós eljárással acélgyártásra alkalmas porózus elegy – vasszivacs – jön létre. 
Az acélgyártás oxidáló pirometallurgiai eljárás, a nyersvas nagy karbontartalmát megkívánt értékre mérséklik és a káros szennyezők koncepcióját is csökkentik. E frissítési folyamat során a szennyezők a fémolvadékba juttatott oxigén segítségével kiégethetők. A szennyezők kivonás lehetséges a fémolvadékon képezett aktív (szennyezőkkel reagáló) és cserélhető salak alkalmazásával, ill. aktív salakos átolvasztással. Az olvadék káros gázszennyezőket is tartalmazhat, ezért gáztalanításra is szükség van, ami végezhető az olvadék vákuumozásával, az olvadék nemesgázzal történő átöblítésével, vagy vákuumban történő olvasztással.
Az acélgyártás oxidáló folyamat, így az acél oxigénnel ill. oxiddal telített. A szakaszos vagy folyamatos leöntést követő hűlés hatására zajlik a dermedés. A gázfelszabadulás miatti áramlás makrodúsulásokat okoz. Az öntött darab külső dendrites részében hólyagosodás lép fel, ami úgy kompenzálja a dermedéssel járó térfogatcsökkenést, hogy fogyási üreg gyakorlatilag nem képződik ( csillapítatlan acél
Ha az acélba leöntés előtt vasnál oxigénaffinabb elemeket juttatunk csillapításról, megnyugtatásról, dezoxidálásról beszélünk. Csillapított acélból öntött tuskó dermedése közben nem képződnek gázhólyagok és a dúsulás is mérsékeltebb, viszont jelentős fogyási üreg képződik.
Az acél ötvözése ferroötvözetek alkalmazásával történhet. A karbon lényegében meghatározza az acél keménységét, szilárdságát, alakváltozó képességét, de a kedvezőtlen tulajdonságok javítása és speciális jellemzők elérése érdekében más ötvözőkre is szükség van. Az ötvözőtartalomtól függően megkülönböztetnek: ötvözetlen acélokat (amelyek a vason és a karbonon kívül csak az acélgyártásból visszamaradt mennyiségben tartalmaznak ötvözőket), gyengén ötvözött acélokat (amelyek ötvözőtartalma <5%) és erősen ötvözött acélokat (amelyekben az ötvözőtartalom (5%).
A frissítés és az öntés során a folyékony acél a levegőből oxigént, nitrogént és vízgőzt nyel el. A vízgőz a nagy hőmérséklet hatására felbomlik hidrogénre és oxigénre. A gáztartalom ridegségét, repedésképződést okoz, ezért szükség van az acél utókezelésére, tisztítására. Sugárvákuumozásnál a cseppfolyós acélsugarat gáztalanítják, miközben az acélolvadék az öntőüstből a kristályosító kokillába folyik. A vákuum következtében az acél cseppekre bomlik és az így könnyebben felszabaduló gázokat folyamatosan elszívják, sőt a könnyen oxidálódó elemekkel történő ötvözés is egyszerűbb. Elektronsugaras átolvasztáskor a vákuumkamrában lévő tisztítandó acél gáz- és szennyező-tartalma igen nagy mértékben csökken.
Vákuumívfényes átolvasztás során vákuumkemencében a feszültségforrás egyik pólusára a tisztítandó acélrudat kapcsolják, míg a másik pólus a vízhűtésű kristályosító rézkokilla. Az elektromos ív hatására az acélrúd megolvad és lecsöpög, miközben a gázbuborékokból felszabaduló gázokat elszívják. Az olvadékcseppek a rézkokillában egyenletes, finom szemcseeloszlású vákuumacél-önteccsé szilárdulnak. 
Elektrosalakos átolvasztás segítségével különösen tiszta és egyenletes szerkezetű nemesacéltuskók állíthatók elő. Az elektromos kemencében a tisztítandó acéltuskó-elektródából a megolvadt acél a salakon át a vízhűtésű rézkokillába csepeg. Az acélt a nagy hőmérsékletű salakkeverék olvasztja el. A folyékony salakban az oldott gázokon kívül megkötődnek a törékenységet okozó nemfémes zárványok is.
Az acélgyártással elérhető tisztaság, hibamentesség és szemcseeloszlás alapján a következő minőségi kategóriákat különböztetik meg:

· alapacélok: tisztasága alacsony fokú, szemcseeloszlása nem teljesen egyenletes. Ötvözetlenek és hőkezelésre nem alkalmasak, folyáshatáruk viszonylag kicsi.
· minőségi acélok: nagyobb szilárdsággal, jobb hideg- és melegalakíthatósággal rendelkeznek.
· nemesacélok: finomabb, egyenletesebb a szemcseeloszlásuk és a zárványmentességük révén jobbak a minőségi acéloknál.
Az acélok leggyakoribb szállítási formái a hengerelt szabványos profilacélok: a rúdacélok, az idomacélok, a szélesacélok, a szalagacélok, a hengerhuzalok. Ezen kívül készülnek: hegesztett és varratnélküli ötvözetlen acélcsövek, varratnélküli melegszilárd acélcsövek, hidegen húzott vagy hengerelt precíziós varratnélküli acélcsövek, hegesztett vagy varratnélküli zártszelvények.
12. Nemvas fémek kohászata (52-57. o.)
1.3.2. Nemvas fémek kohászata
Az alumíniumkohászat érce a bauxit, amit először őrölnek, vizes mosással az agyagszerű meddőtől megtisztítanak, majd megszárítanak. Az így előkészített bauxitot nátronlúg vizes oldatához adagolják, azaz nedves feltárást végeznek. A meleg nátronlúgos oldatban nátriumaluminát keletkezik. Az oldat szétválasztása az oldatlan vörösiszaptól ülepítéssel történik. A nátriumaluminátot a lebegő szemcséktől megtisztítják, majd lehűtik és vízzel hígítják. Lehűlés során kristályos szilárd alumíniumhidroxid válik ki. A szilárd és cseppfolyós fázist vákuumszűréssel szétválasztják, az Al-hidroxidot kalcinálják (kiizzítják), ekkor keletkezik a szilárd, finom, porszerű timföld.
Mivel a timföld olvadáspontja nagy, ezért nem olvadékát, hanem olvadt kriolittal képezett elegyét vetik elektrometallurgiai eljárás alá. Az alumíniumkinyerés acélköpenyű, grafitbélésű elektrolizáló kádakban történik, ahol a grafitbélés a katód szerepét is betölti. A katódbélésen alumínium olvadék válik ki. Az anódon az oxigén reakcióba lép a grafittal, elégetve azt. A fémolvadék kád aljára való leülepedését elősegíti az elektrolithoz képesti nagyobb sűrűsége. Az elektrolizáló kád aljáról az alumíniumolvadékot szakaszosan lecsapolják. ( kohóalumínium. Az alumíniumot iparilag AlCl3 elektrolízisével is előállítják: előnye: nem igényel olvadáspont-csökkentő adalékot és környezetkárosító hatása is kisebb.
Kohóalumímiumot, ill. alumíniumhulladékot háromrétegű olvadékelektrolízissel finomítanak. A kád (bélése az anód, bemerülő grafitrúd a katód) medencéjében legalul anódfémként a tisztítandó alumímium, közepén elektrolit, felül olvadt katódként tisztított alumínium olvadékréteg van. A tisztítandó, anód szerepét betöltő szennyezett Al-olvadékból az Al az elektrolitba oldódik, majd onnan a tisztított, katód szerepét betöltő alumínium-olvadékba kerül. A megtisztított 99,99%-os tisztaságú alumíniumot időszakonként vákuumszivattyúval lecsapolják. 
A kohászati alumínium gyártmányok feldolgozása nyomásos öntéssel, süllyesztékes kovácsolással, sajtolással, húzással, hengerléssel, extrudálással stb. lehetséges öntvénnyé, kovácsolt alkatrésszé, rúddá, profillá, csővé, huzallá, lemezzé, szalaggá, fóliává, habosított anyaggá stb. Az alakítható Al-ötvözetek Mg-, Cu-, Mn-, Zn- ötvözésűek lehetnek. A nem nemesíthető (természetes keménységű) Al-ötvözeteknél szilárdságnövekedést a szobahőmérsékleten végzett képlékeny hidegalakítással lehet biztosítani. A nemesíthető (kiválásosan keményíthető) ötvözeteknél a hidegalakításon túlmenően diszperz szegregátumokat létrehozó hőkezeléssel is növelhető a szilárdságuk. Az öntészeti alumíniumötvözetek közül az eutektikus Al-Si ötvözetek a legjobban önthetők, az Al-Si-Cu ötvözetek hőkezelhetők is, míg az Al-Mg ötvözetek nagyon jó kémiai ellenállásukkal tűnnek ki.
A rézkohászat számára kitermelt rézércek döntő többsége a réz és a vas közös szulfidja, a kalkopirit. Ezt őrlés, porítás és flotálás (ércdúsítás) után pörköléssel három vegyület elegyévé alakítják kén –dioxid képződés mellett. A fémet tartalmazó olvadék felszínére úszik az oldhatatlan olvadt salakfázis kisebb sűrűsége révén, ahonnan időszakonként lecsapolható.

A fémet tartalmazó kéneskő-olvadékból a réz oxidációval nyerhető, ugyanis a kén oxigén iránti affinitása nagyobb, mint a rézé. Az 1150…1200 oC-os hőmérsékleten végezhető eljárás oxigénforrása az olvadékra fúvatott levegő. Az oxidáció során keletkező szén-dioxidot elvezetik, de a kéntartalom csökkenésével az oxigén oldódik a rézben is. A nyersrezet az oxigén, a kén és más szennyezők eltávolítása végett finomítják, tisztítják. A termelt réznek ma már kb. 40%-a rézhulladék újrahasznosításából származik. A szakaszos rézkohászat helyett alkalmazható a folyamatos Mitsubishi-eljárás: előkészítő pörkölés ( kéneskő-olvasztás ( fúvatásos pörkölés.
Nyersréz és a rézhulladék tisztítását oldható anódos eljárással végzik. Az anódot a tisztítandó rézből öntött lemez képezi. A szennyezőktől mentes réz a vékony már tisztított induló lemezkatódon válik ki. Az így előállított tiszta rezet katódréznek vagy elektrolitréznek nevezik. A szennyezők egy része az elektrolitban dúsul fel, másik része anódiszapban gyűlik össze a kád alján. Az anódiszapból hidrometallurgiai úton értékes elemek (Au, Pt, Ag, Se, Te) nyerhetők ki. Az elektrolitrezet redukáló atmoszférában újra megolvasztják és hengerlési ill. préstuskókká öntik. Különlegesen nagy tisztaságú réz zónás átolvasztással állítható elő.
A vezetékgyártásra használt vörösréz jó elektromos vezetőképeségeét kismértékű szennyezés lényegesen rontja. Ha rézvezeték gumiszigetelést kap, felületét ónbevonattal kell ellátni, mert a Cu elősegíti a gumi öregedését, ill. a gumi aktív kéntartalma korróziót okoz. Lemezek, szalagok, csövek, rudak és extrudált-profilok is készülnek a jó hővezető, időjárásálló, hidegalakítással növelhető szilárdságú tiszta rézből. Réznek cinkkel alkotott ötvözetei a sárgarezek, melyek közül az alakíthatók 10…40%, az öntészetiek 37…40% cinket tartalmaznak. A 20% Zn-tartalom alatti ötvözetek „vörös-sárgarezek”, a 80% Zn-tartalom felettiek „fehér-sárgarezek”. A Cu-Sn ötvözetek az (ón)bronzok, a Cu-Sn-Zn-ötvözetek az ún. vörösötvözetek, elsősorban öntészeti célokra. A Cu-Al-ötvözetek a nagyszilárdságú, korrózióálló alumíniumbronzok. Az 5…25% ólmot tartalmazó ólombronzok nagyterhelésű siklócsapágy alapanyagok. A konstantán kb. 40% Ni-t, az újezüst és az alpakka kb. 20% Ni-t és kb. ugyanennyi Zn-t tartalmaz.
A magnézium legnagyobb mennyiségben a magnezitban, a dolomitban és a tengervízben oldott magnézium-kloridban fordul elő. Ez utóbbit a tengeri eredetű kősótelepeken előforduló karnalit ásványból lehet nyerni. A fehér, higroszkópos, kristályos magnézium-klorid 700…720 oC-os olvadékának elektrolízisével, Dow-féle cellákban állítható elő magnézium. Dolomitból ún. szilikotermiás eljárással, ferroszilícium redukálószerrel, Pidgeon-retortában állítanak elő magnéziumot. Az előállított fémet rudakká öntik vagy rögtön ötvözik. A Mg legfontosabb ötvözői az Al, Mn, Zn, Cu, Li és a Zr, melyek közül az Al a szilárdságot, a Mn a korrózióállóságot, míg a Zn a képlékenységet, ill. a melegalakíthatóságot javítja. Az alakítható és öntészeti Mg-ötvözetek jelentősége ott van, ahol a kis sűrűség előnyöket nyújt.
A cink előállítása dúsított szfaleritből történik, amit 900 oC-os pörköléssel cinkoxiddá alakítanak kéndioxid kilépés mellett. A cinkoxidból a cinket termikus karbon- vagy CO-redukciós eljárással nyerik ki. A redukálás hőmérsékletén a cink gőz halmazállapotban van. A lehűtött horgany 2…3% szennyezőt tartalmaz. Az átolvasztással finomított cink is csak 99,0% tisztaságú. Ennél tisztábbat elektrolízissel állítanak elő. Cinkötvözetek Zn-Al, Zn-Al-Cu és Zn-Al-Cu-Mg ötvözetek, amelyekből bonyolult formájú, mérethű, nyomásos öntéssel készülő öntvények készíthetők.
13. Természetes keramikus anyagok és feldolgozásuk (58-61. o.)
1.4. Kerámiagyártás

A szilárd halmazállapotú, szervetlen, nemfémes szerkezeti anyagok az oxidkerámiák, vagy a nemoxidos vegyület- ill. egyatomos kerámiák csoportjába sorolhatók be. Valamennyi csoportban találhatunk természetes és mesterséges (szintetikus) anyagokat. A kerámiagyártás előzménye a nyersanyag kitermelés, ásványbányászat.
Az agyagkerámia-gyártás alatt értjük mindazon agyagalapú szilikátkerámiák előállítását, melyek nedves formázáson és/vagy égetésen esnek át, kész állapotukban túlnyomórészt kristályos fázisokat tartalmaznak. Az üveggyártás jelenti az amorf szerkezetű, különféle rendeltetésű szilikátüvegek előállítását, melyek létrejötte olvadással és olvadékból történő dermedéssel jár. Különleges kerámiák gyártása magába foglalja az előző két módon és szintereléssel nem előállítható és/vagy alapvetően nem szilikátbázisú kerámiák készítését. Míg az agyagkerámiák jellemzően építőanyagok és háztartási cikkek, addig a különleges kerámiák speciális igényeket kielégítő műszaki-technikai anyagok. Az üvegek mindkét felhasználási kört egyaránt szolgálják.
A természetes keramikus anyagok legnagyobb hányadát kőbányatermékek képezik. A terméskő természetes kőzetekből bányászattal kitermelt, lényeges alakítás és megmunkálás nélküli, szabvány szerint osztályozott kőtermék. A falazókő a terméskőtől eltérően a kőfeldolgozás módszereivel alakított, közel párhuzamos lapokkal határolt, hasáb alakú termék. A díszítőkő a felhasználási célnak megfelelően egy vagy több felületén megmunkált (fűrészelt, vésőzött, bordázott, gyalult, rovátkolt, szemcsézett, szárazon csiszolt, nedvesen csiszolt, fényezett, sarkas, tompított, kerekített vagy lecsapolt élkiképzésű) kőtermék. A zúzottkő a természetes kőzetekből aprított, szabványban meghatározott minőségű és méreteloszlású termék, a kőzetliszt a,125 mm szemcsenagyságúnál kisebb méretű szemcsék halmaza. A kőpor természetesen aprózódott dolomitból vagy mészkőből előállított, az épületek külső vakolóhabarcsainak adalékanyagaként alkalmazott termék. Az üledékes kőzetek különböző szemcsenagyságúak és állagúak lehetnek. Jellemző szemcsenagyságok csökkenő sorrendben: kövek (>60 mm), kavics (4..60 mm), homok (0,02…2 mm), iszap (0,002…0,02 mm), agyag (<0,002 mm). Ezek ásványi anyagot, vizet és levegőt is tartalmaznak. Az agyagtartalommal bírók a kohéziós (kötött), az agyagmentesek a kohézió nélküli (szemcsés) talajalkotók és egyben építőanyagok.
A természetben az azbeszt az előfordulási helyén lévő kőzetek hasadékait tölti ki. Két fajtája van: a szerpentin- vagy krizotil- és az amfibol-azbeszt. Kitermeléskor a kőzetet robbantják és a törmelékből válogatják ki az azbesztet, majd mechanikai ill. vegyi eljárásokkal tisztítják meg a szennyeződéseitől. A rostszálakból nemezszerű anyagot, fonalat, szövetet gyártanak, amelyek igen nagy hőmérséklet elviselésére képesek, mivel az azbeszt tűzálló, saválló, rossz hő- és elektromos vezetőképességű. A lekopó, leszakadó azbesztszálak belélegezve jelentős egészségkárosodást, sőt rákot okozhatnak.

A korund egyes magmás és üledékes kőzetek érintkezésével, a forró magma hatására keletkezik. Tisztáalan, tömeges fajtája a közönséges korund, amelyet nagy keménysége miatt csiszoló- és polírozóanyagnak, köszörűkorong-gyártáshoz alkalmaznak. A vasoxiddal és kvarccal szennyezett természetes korund a smirgel. Nemes változatát a drágakőipar használja fel. Gyakran színezik fém-oxidok, amelyektől vörös, kék, ibolya, narancssárga vagy zöld lehet. Drágakő minőségű változatai közül a vöröset rubinnak, a kéket zafírnak nevezik. A rubint óra- és műszercsapágyakban, valamint a lézertechnikában használják fel. A zafírt pl. műszerekben, hagyományos bakelit-lemezjátszók hangszedő tűiként alkalmazzák.
A természetes gyémánt viszonylag könnyen hasítható ill. gyémántporral csiszolható. Igazi értékét azáltal kapja, hogy a kristálylapok helyett mesterséges lapokat csiszolnak a felületére. A lapokon áthaladó fénysugarak többszörösen megtörnek, és a gyémánton sajátos színszóródást idéznek elő. A 68 lappal határolt briliáns a legtökéletesebb csiszolási formák egyike. A természetes gyémántot részben folyóhordalékban találják és mossák mint az aranyat, részben anyagkőzetéből, a kimberlitből bányásszák. A gyémánt ipari felhasználását csiszoló-, köszörülő-, fúró-, vágó-, dróthúzó-szerszámok, precíziós műszerek alkatrészei jellemzik. A természetes grafit ugyancsak elemi szén, de a gyémánttól eltérő hexagonális kristályrácsa miatt merőben más természetű ásvány: olyan lágy, hogy a papíron nyomot hagy. A grafit sötétszürke színű, leveles, pikkelyes halmazokban fordul elő. Iszapolt agyaggal összegyúrva ceruzabél készíthető belőle. Használják továbbá elektrokémiában és az elektromechanikában moderátorok, sőt szilárd kenőanyagok készítésére is.
14. Égetett agyagkerámiák alkotói, gyártása és jellemzői (62-67. o.)
1.4.1. Oxidkerámiák gyártása

Az agyagkerámiák gyártási folyamata szakaszokból áll: agyagbányászás, agyag-előkészítés, agyagkeverék-készítés, formázás, szárítás, égetés és esetleg mázzal történő bevonás.

A teljesen tiszta agyag fehér színű, elszíneződését leginkább a vas-oxid (vörösre) és a mangán-oxid (kékre vagy zöldre) jelenléte okozza. A szerves anyagok barnára, szürkére, vagy feketére színezik. Tisztán nem fordul elő, mert mindig tartalmaz homokot, iszapot. Sok vizet képes felvenni, miközben duzzad, nedvesen formázható. Égetés közben eltávozik a nedvesség, majd magasabb hőmérsékleten megindul a folyamat, ami jelentős szilárdság-növekményt eredményez. Az agyag olvadáspontja 1150 és 1800oC között van. A fehér színű, rétegkristályos így igen képlékeny kaolin zömében tiszta agyagot tartalmaz, vas-oxid egyáltalán nem, vagy csak csekély mértékben fordul elő benne. Kiszáradva és/vagy kiégetve kemény és törékeny. A tűzálló (különleges) agyag túlnyomórészt finom szemcséjű agyagásványokból áll, de timföld vagy alumina tartalma is jelentős, és az olvadáspontja legalább 1580oC. A nem tűzálló (közönséges) agyag homokkal, vas- és mészvegyületekkel, szerves anyagokkal stb. szennyezett. A bentonit vulkáni tufák elbomlásakor képződik, színe fehér, világoskék vagy világoszöld, a levegőn megsárgul.
Az agyagot elő kell készíteni felhasználás előtt, a javítás célja, hogy az agyag viszonylag homogén, megfelelően formázható legyen, és szárítás vagy égetés közben ne repedezzék.
A gyúrt agyagmasszát általában gépi úton dolgozzák fel építőkerámiává. A tégla- és cserépfélék formázásakor az agyag a gyúrógép szájnyílásán folytonos szalag alakjában nyomódik ki, amelyet vágókészülékkel darabolnak fel. A szárítást sokkamrás, mesterséges szárítókban végzik, ahol a kamrák alján bevezetett előmelegített levegő lentről felfelé áramlik a nyers téglák és cserepek között. Az égetés történhet időszakos vagy folyamatos üzemű körkemencében, ill. alagútkemencében. A körkemence két vége félkör alakban végződő, téglalap alapterületű, gyűrűs égetőcsatorna. Az alagútkemencében a kiégetésre szánt nyers agyagtermék kocsin, vagy végtelenített szalagon az előmelegítő zónában folyamatosan felmelegszik, az égető zónában kiég és a hűtőzónában az agyagtermék lehűl. ( nedveseljárás. Száraz sajtolással formált agyag szárítás után égethető, viszont a vízhiány miatt az agyagszemcsék összetapasztó erejét erőteljesebb sajtolással kell „pótolni”. Az így gyártott termékek nem eléggé fagyállóak, ezért terjedt el az ún. félszáraz sajtolás, aminél az agyagőrlemény 10…11 % nedvességtartalmú. A két utóbbi eljárással készült termékek nagyobb szilárdságúak, tömörebbek, mint a nedveseljárással készültek.
Az égetett tömör, kevés- és soklyukú ill. üreges agyagkerámia-termékekkel szemben támasztott követelmények:
· alak- és mérethelyesség, ill. mérettűréseknek megfelelés, korlátozott csordaság és repedéstartalom
· megfelelő nyomószilárdság

· bizonyos fokú fagyállóság

· kivirágzás-mentesség

· meghatározott vízfelvevő képesség

· szükséges üregtartalom térfogat %-ban
· előírt hajlító-törő erő

· megfelelő tömörség, porozitás, sűrűség, hővezetési tényező, fajhő, tűzállóság, keménység, kopásállóság, idő(járás)állóság.
Csempegyártásnál többféle agyagkeveréket, dolomitlisztet, mészkőlisztet és késztermék-selejtet használnak fel alapanyagként Az alapanyagokat keverik, őrlik, a nyerslapokat présgépeken állítják elő, egyenletesen kiszárítják 2% nedvességtartalomra, kiégetik. A lapok szélét csiszolják, majd következik a mázas égetés.
Az égetett agyagtermékek kb. 920…1000 oC-os égetési hőmérsékletét 1250…1350 oC-ra növelve, teljesen átkristályosodott anyagok, kőagyagáruk, fajansz képződnek. A kristályhatárokon olvadt üvegfázis képződik, mely összefüggő hálót alkot, azaz a szerkezet üvegmátrixba foglalt kristályos mullit, melyek mázzal vonhatók be. Tiszta alapanyagok és még nagyobb égetési hőmérséklet alkalmazása esetén fehér, illetve áttetsző, tömör, pórus nélküli kerámiák, a porcelánok nyerhetők, ahol az üvegfázis részaránya jelentősen megnőtt. A porcelánok vízhatlan, kémiailag ellenálló, elektromosan jól szigetelő szerkezeti anyagok. A tűzálló anyagok (szilika, samott) égetése 1300…1700 oC-on történik.
15. Keramikus kötő- és keverékanyagok előállítása, felhasználása (66-73. o.)
A portlandcement-gyártás nyersanyagai a mészkő, a márga és az agyag. A folyamat során az anyagokat összetörik, összekeverik, porrá őrlik. Kemencében hevítik, zsugorításig égetik, majd hirtelen lehűtik. ( klinkerképződés, cementklinker (az égetés közben összeolvadt szemcsés anyag). A lehűtött klinkert 1…2 hétig pihentetik, majd porrá őrlik. Az így nyert portlandcement hidraulikus (víz alatt is kötőképes) kötőanyag.
A cement vízzel keverve pépszerű anyagot alkot, ami bizonyos idő múlva kezdi képlékenységét elveszíteni, vagyis megindul a kötés folyamata. A kötés megindulását követő előkötés ideje (1-6. óra) alatt a keverék (cement + víz +adalékanyag) még alakítható. A második, kötési szakaszban (5-10. óra) a keverék „meghúz”, bár szilárdsága még csekély. A harmadik, erőteljes kötésű előszilárdulási szakaszban (12-18.óra) már szilárd halmazállapotúnak tekinthető. A szilárdulási időszak névlegesen 28 napig tart, utána következik az utószilárdulás hosszan tartó szakasza.
A cement felhasználás szempontjából legfontosabb tulajdonsága a 28 napos nyomószilárdság, ami alapján 550-es, 450-es, 350-es és 250-es portlandcementek különböztethetők meg. A bauxitcement gyorsan szilárduló, de nem megbízható szilárdságú kötőanyagként az ún. bauxitbeton alapalkotója.
A beton adalékanyag, kötőanyag és víz megfelelő arányú keverékéből előállított mesterséges anyag, mely készítésekor lágy, majd bizonyos idő múlva megköt és folyamatosan megszilárdulva keramizálódik. Ellenállóbb cementfajták: kohósalak-, pernye- vagy szulfátálló portlandcement. A cementet zsákolt vagy ömlesztett állapotban, nedvességmentes helyen kell szállítani, tárolni és minél rövidebb időn belül fel kell használni a kötőképesség csökkenésének, ill. elvesztésének elkerülése érdekében.
Az adalékanyag természetes vagy mesterséges szilárd anyagok szemcséinek halmaza, a beton és a habarcs (malter) legnagyobb tömegű alkotórésze. A természetes adalékanyagok a kőzetek természetes aprózódásával, vagy mesterséges aprításával keletkeznek. A mesterséges adalékanyagok szervetlen ipari hulladékok, vagy azok nemesítésével előállított anyagok, ill. természetes anyagokból iparilag gyártott anyagok lehetnek. Az adalékanyagok megítélésének fontosabb szempontjai: a szemcsenagyság, a szemcsealak, a szemcsemegoszlás, a szerves és szervetlen szennyeződés, a szilárdság, a fagyállóság, a vízfelvétel, a víztartalom és a sűrűség.
Az adalékanyagok mellett tulajdonságbefolyásoló adalékszerek is keverhetők a betonba vagy a habarcsba: képlékenyítők, finomlégpórus-képzők, szilárdulás-gyorsítók, kötéskésleltetők, tömítők és felületkezelők (Felületkezelők lehetnek: formaelválasztók, felületi kötésgátlók, párazárók és víztaszítók.)
A betonkeverék legfontosabb jellemzője a keverési arány = cement, víz és adalékanyag térfogata. A bedolgozott friss beton legfontosabb jellemzője a levegőtartalom és a telítettség, azaz annak mértéke, hogy a cementpép mennyire tölti ki az adalékanyagok közötti hézagokat és vonja be cementpép-filmmel a szemcséket. A megszilárdult beton legfontosabb jellemzője a 28 napos állapotban elért nyomószilárdsága.
A habarcs a betonhoz hasonlóan adalékanyag (homok, néha kőpor), kötőanyag és víz, esetenként különféle adalékszer megfelelő arányú keveréke. Készítésekor önthető vagy keverhető, majd bizonyos idő múlva megköt és megszilárdul. Felhasználható hézagkitöltésre, ragasztásra, felületkezelésre, burkolásra.

A habarcsok megkülönböztethetők: mészhabarcsok, cementhabarcsok, gipszes habarcsok, gipszhabarcsok.

A gipsz nyersanyaga a kalciumszulfát vagy gipszkő. Kőzetmódosulata az alabástrom, mely szobrászai alapanyag is. A gipszkövet kisebb darabokra törve vagy porrá őrölve, üstökben vagy forgókemencében égetik ( égetési gipsz, mely keményedéskor zsugorodik. Majd márványgipsz keletkezik ha ezt timsóoldattal újrahevítik. Vízmentes vakolatgipszet vagy stukkót építőiparban alkalmazzák. Az esztrichgipsz lassan, zsugorodásmentesen, de „kőkeményre” köt meg. Ha a gipsz ismét vizet kap, megszilárdul, azaz visszaalakul dihidráttá. A gipsz levegőn szilárduló, azaz nem hidraulikus (víz alatt nem kötő) anyag.

A mész nyersanyaga a mészkő. Felhevítik és égetett meszet állítanak elő. A meszet elsősorban oltott mészpépként vagy porrá oltott mészhidrát alakban használják fel. Az oltott mészpép vagy veremmész lapáttal vágható, sűrű, fehér vagy szürkésfehér színű anyag, amelyet úgy nyernek , hogy égetett mészhez vizet adnak. Porrá oltott mész akkor adódik, ha az oltáskor csak annyi vizet adagolnak, hogy az égetett mész porrá essen szét. Az oltott mész levegővel érintkezve szén-dioxidot vesz fel, visszaalakul mészkővé, miközben a lekötött víz felszabadul. Ennek bedolgozás után szabad bekövetkeznie.
16. Sík- és öblösüveggyártás (72-75. o.)
Az üveg gyártásának kiinduló anyaga üvegképzőkből folyósító anyagokból, stabilizátorokból és esetenként újrafeldolgozható üveghulladékból álló keverék egyidejű hevítésével létrehozott olvadék.

Síküveget kétféle módon állítanak elő: húzással (ekkor húzott sima síküveg adódik) és hengerléssel (ekkor hengerelt mintás síküveg adódik). A mindkét oldalon sík ill. sima felületű, átlátszó húzott síküveg gyártásakor üvegolvadékot gépi úton fémolvadék felszínére húznak. E tükör-, bútor-, lakás-, portál-, ipari- és üvegházi üvegek vastagsága 3…10 mm, max táblamérete 3000X(1400…4000) mm. A hengerelt síküveg üvegolvadéknak két fémhenger közötti átengedésével, különböző kiképzésű felülettel, ill. fém huzalháló betéttel készül.

Az így létrejött üveg lehet: nyers hengerelt síküveg, melynek mindkét oldala egyenetlenül sík felületű; mintás hengerelt síküveg, melynek egyik felülete sima, a másik oldalon a henger mintázatától függő mélységű és terjedelmű mintázat van. Valamennyi hengerelt üveg áttetsző, de nem átlátszó.
Hengerléssel készül a vonallencse és a bordás síküveg. A vonallencse egyes napkollektorok alapvető eleme.
Az ablaküveg főként szilíciumdioxidból, nátrium- és kalciumoxidból áll. A kristály- és tükörüveg a nátriumoxid helyett káliumoxidot tartalmaz és nehezebben olvasztható meg. Az ólomkristályüvegben a kalciumoxid helyett ólomoxid van. A színezett üvegeket különböző színű fémoxidok bekeverésével állítják elő. Matt üvegeket kalciumfoszfát, kriolit, vagy cinkoxid adagolásával gyártanak. A biztonsági üvegekben előállításkor nagy belső feszültséget hoznak létre, hogy töréskor apró, veszélytelenebb szilánkokra essenek szét. A ragasztott (biztonsági) üveg két üvegrétegből áll, melyeket egy átlátszó ragasztófólia segítségével ragasztanak össze, így az töréskor a szilánkokat együtt tartja, azaz nem engedi az üveget sérülésveszélyes darabokra szétesni.
Az optikai üvegek különleges hibamentes üvegek. A kvarcüveget porrá őrölt hegyikristály vagy szilícium-tetraklorid felbontása útján keletkezett anyagokból készítik. Üvegszálakat átfúvással vagy centrifugálással, esetenként húzással állítanak elő.
A fényvezető optikai szálak előállításakor a kis törésmutatójú üvegcsőbe vezetett nagy törésmutatójú üvegrudat együttesen hozzák lágy állapotba, majd szállá húzzák. A homlokfelületre érkező fénysugarak a palástfelületről a belsejükbe többszörösen visszaverődve futnak végig rajtuk.
Üvegcsöveket üvegolvadékból, megfelelően kialakított forgó szerszámmal (tüskével) gyártják. Üvegedény gyártható belül üreges öntőformában, amelybe beöntik az olvadt alapanyagot, sajtolással alakítják a végső formát. Egy másik eljárásnál a viszkózus üvegmasszát a termék alakját követő formába sajtolják. Egy további eljárásnál a viszkózus üvegből extrudálással előgyártmányt készítenek, majd ebből alakformázással és hűtéssel hozzák létre a terméket. Nagyméretű, forgásszimmetrikus üvegterméket centrifugál-öntéssel lehet előállítani.
A hagyományos öblösüveggyártáskor a pépes üvegmasszát behelyezik az előalakító formába, majd levegő befúvásával alakítják ki az üreges részt. Ezután a félkész előgyártmányt a végleges formába helyezik és ismételt fúvással adják meg a termék végső alakját.
17. Nemoxid kerámiák gyártása (76-79. o.)
1.4.2. Nemoxid kerámiák gyártása

Grafitot mesterségesen pl. úgy állítanak elő, hogy kokszot nagy hőmérsékletre hevítenek. A koksz főleg amorf szénből áll. A koksz amorf ill. mikrokristályos széntartalma heterogén grafittá alakul át. Elektrografitot szerves szén-vegyületekből, kokszból, kőolajszármazékokból, átfolyó árammal hevítve kristályosítanak ki. Szénüvegeket természetes ill. mesterséges szerves vegyületekből és duromerekből, nagy hőmérsékleten (hőbontással) és nyomáson (zsugorítással) állítanak elő. Az amorf szénüveg előnye a grafittal szemben a nagyobb szilárdság, rugalmassági modulus, kémiai ellenállás és a jobb forgácsolhatóság. Mesterséges gyémántot grafitból 1000 oC hőmérséklet felett és több ezer bar nyomáson állítanak elő. 
A köbös-bórnitrid a természetben nem fordul elő, hanem a hexagonális bórnitridből, a gyémánt anyagszintéziséhez hasonlóan hozható létre. A gyémánthoz képest a nagy előnye az, hogy mivel nincs benne karbon, ezért nem lép reakcióba a vassal és az ötvöző-karbidokkal, ezért elsősorban vasalapú anyagok nagysebességű forgácsolására alkalmazzák, nagyobb hőmérsékletet is megengedve. A hexcagonális makromolekuláris bór-nitrid („szervetlen grafit”) rendkívül hőálló szigetelő anyag, égetőkemencék és tégelyek készítésére, valamint reaktorépítésre használják.
A szilícium-karbid csiszolóanyagként használatos. Ugyanebből az anyagból készülnek a szilitrudak, az elektromos kemencék fűtőellenállásai. Ezt a színtelen, kristályos anyagot kvarchomokból és kokszból állítják elő elektromos fűtésű kemencében. A szennyezett ipari szilíciumkarbidnak karborundum a neve, amely zöld színében adja a legjobb minőséget. A bórkarbidot bór-trioxidból és szénből állítják elő. Igen nagy keménységű, fekete, csillogó kristályait elsősorban szerszámok élezéséhez használják.
A természetes vagy a mesterséges szerszámkerámia-anyagokat őrlőgépeken apró darabokra zúzzák, majd szemcsenagyság szerint különböző lyukméretű szitákon osztályozzák. Köszörűtesteket, -korongokat készítenek. Vászonra, papírra ragasztva készül a csiszolóvászon, -papír (a smirgli). A szemcséket használják mint csiszolóport, valamint olajjal és egyéb anyagokkal keverve mint csiszolópasztát is. Az agyag vagy földpát kötőanyaggal előállított keramikus kötésű korongok porózusak és nagy hőmérséklettel szemben érzéketlenek, de ridegek és ütésre érzékenyek. A műgyanta- vagy gumikötésű korongok szívósak, rugalmasak, ütésekre és nagy nyomásra érzéketlenek, de nagyobb hőmérsékleten kötőanyagk „elkenődik”.
A germániumot különféle ásványokból, de gyakran a cinkkohászat melléktermékeiből állítják elő. A feltárás során az illékony germánium-tetrakloridon keresztül választható el más fémektől. Ez a klorid germánium-dioxiddá hidrolizál, amelyből 650 oC-on végzett hidrogénes reakcióval, majd zónaolvasztással különlegesen tiszta germániumhoz lehet jutni.
A szilícium a szilícium-dioxidban és a szilikátokban fordul elő. A szilícium-dioxid tisztasági fokától és kristályformájától függően lehet homok, kvarc, hegyikristály, kova- vagy tűzkő, féldrága- vagy drágakő. A szilíciumot rendszerint a szilícium-dioxidnak szénnel, magnéziummal vagy alumíniummal végzett redukciójából nyerik. Nagy tisztaságú szilícium állítható elő triklór-szilán hidrogén-atmoszférában, 1200 oC-on végzett termikus bontásával, majd zónás olvasztással.

A félvezető eszközök fő részei a pn-átmenetek, azaz egykristályon belül p és n típusú – egymással közvetlenül érintkező – réteget tartalmaznak. A diódák egy, a tranzisztorok kettő, a tirisztorok három-négy, az integrált áramkörök nagyon sok pn-átmenetet tartalmaznak. A pn-átmenetek készítésének eljárásai – a planártechnológia alapvető műveletei – a következők lehetnek: ionimplantáció, diffúzió, epitaxiális rétegnövesztés.
Az Si-alapú integrált áramkörök gyártásakor p-típusú Si-szeleteken szilícium-dioxid (SiO2) réteget hoznak létre. Ennek segítségével valósítható meg a maszkolás, mivel az a diffúziót megakadályozza. Fotoreziszt technikával a kívánt helyeken az oxidot megvédik, viszont a diffúzióra kijelölt helyeken hidrogén-fluoridos maratással eltávolítják, „ablakot” nyitnak rajta. Epitaxiális n-réteget hoznak létre és ebből szigetelő bórdiffúzióval alakítják ki a kollektor-rétegeket. A bázist és az ellenállást egyidejűleg alakítják ki bórdiffúzióval. Az oxidált felületen fut az Al-vezető hálózat, mely csak az emitter, a bázis, a kollektor és az ellenállás végpontjain érintkezik a félvezetővel, a többi részen a SiO2-réteg szigetel.[image: image2.png]



